Konfettien havde knap rørt halgulvet, før formanden for Vendsyssel Elite Badminton Jan R. Jensen stod med våde øjne og roste sine spillere for DM-guldet. - For at være helt ærlig, så troede jeg aldrig, jeg skulle prøve det. Vi har tabt i en afgørende kamp hjemme i Arena Nord med 1.000 mennesker i arenaen, hvor vi spiller 3-3 og taber guldet, siger han om den svære sejr, der dog lykkedes til sidst: - Vi har været så tæt på så mange gange, og jeg havde da en drøm om, at det kunne ske i år, for vi har et godt hold, og vi er et godt sted, siger Jan R. Jensen. Vendsyssel Elite Badminton skrev torsdag aften historie, da klubben vandt sit første danske mesterskab nogensinde. Det skete ved finalen, der blev spillet i Brøndby Hallen. Det er ikke lykkedes en jysk klub at vinde det danske holdmesterskab i badminton siden 1988, hvor Aalborg Triton blev danske mestre. VIDEO: Se Vendsyssel Elite Badminton fejre sejren: - Vi skal hygge os nogle timer Planerne for at fejre det spritnye Danmarkmesterskab var da også på plads, da TV2 Nords udsendte talte med formanden umiddelbart efter kampen. - Lige nu skal vi ikke tænke mere end bare nogle få timer frem, og så skal vi op på et hotel i Glostrup. For vi har valgt et, der kun er 4-5 kilometer herfra, og der har vi fået køkkenet til at holde længe åbent. Så der skal vi hygge os i nogle timer – helt sikkert. Og så ser vi, hvad der sker, siger Jan R. Jensen. Planerne for det kommende år er dog noget længere væk i kikkerten. - Jeg tænker ikke på næste år endnu, siger formanden - og vil dog godt løfte lidt af sløret for, hvornår fansene kan forvente nyt. - Vi har lavet nogle gode aftaler, og vi præsenterer snart holdet for næste år, og så starter det om fire måneder. Men helt ærligt, så tænker jeg ikke næste år lige nu. Så må vi slide lidt mere næste år, hvis det er det – nu skal vi bare glæde os over, at vi har taget guldet hjem til Nordjylland og alle de fans, vi har hjemme, siger han. VIDEO: Se interviewet med træner Allan Nilsen:
Jan R. Jensen festede torsdag aften med sine spillere på et hotel få kilometer fra Brøndby Hallen, hvor holdet kæmpede guldmedaljerne hjem til Vendsyssel Elite Badminton for første gang nogensinde.